Sperdatum oor puttoilette by skoleAngie Motshekga. Foto: GCIS Pres. Cyril Ramaphosa het Vrydag die minister van basiese onderwys, Angie Motshekga, ŉ maand gegee om ŉ oudit te doen oor alle gevaarlike skoolstrukture en om ŉ plan te beraam om dit te herstel, het die presidensie Vrydag gesê. “Pres. Ramaphosa het minister Motshekga opdrag gegee om binne ŉ maand ŉ oudit te doen oor alle opleidingsfasiliteite met onveilige strukture, veral onveilige ablusiefasiliteite en om ŉ plan aan hom voor te lê om dié uitdagings binne drie maande aan te spreek,” het sy kantoor in ŉ verklaring gesê ná die afsterwe van die vyfjarige Viwe Jali wat in ŉ puttoilet by ŉ skool in die Oos-Kaap geval het. “Pres. Ramaphosa het, namens die regering en die mense van Suid-Afrika, sy medelye betoon aan Viwe se familie en naasbestaandes.” Die burgerlike samelewing sal ook gekonsulteer word oor die verwydering van onveilige infrastruktuur by die land se skole. “Viwe se afsterwe is ŉ groot terugslag vir haar gemeenskap en die land. Die land treur steeds oor Michael Komape, wat in 2014 onder soortgelyke omstandighede gesterf het. Ter nagedagtenis aan dié jong lewens, het pres. Ramaphosa sy regering verbind om alles in sy vermoë te doen om seker te maak dat ons kinders in veilige fasiliteite kan leer.”